钦定古今图书集成/方舆汇编/职方典/第1511卷 > 《府志》
## 钦定古今图书集成/方舆汇编/职方典/第1511卷 > 《府志》

种人

蒲人　，即古百濮。《周书》与微卢彭俱称西人，《春秋传》与楚、邓并为南土，本在永昌西南徼外，讹“濮” 为“蒲” ，有因以名其地者，若蒲缥、蒲甘之类是也。男裹青红布于头，腰系青绿小绦，绳多为贵，贱者则无。衣花套长衣，膝下系黑藤。妇人挽髻，脑后戴青绿珠，以花布围腰为裙，上系海贝十数围，系沙罗布于肩上。永昌、凤溪、施甸及十五喧二十八寨，皆其种。勤耕种，徒跣登山，疾逾飞鸟，今渐弱而贫。有流入新兴、禄丰、阿迷、镇南与景东、蒙自、开化十八寨者，其形质妆束各殊。羯些子　种出迤西孟养，流入腾越。环眼乌喙，耳带大环，身无衣，腹下遮布一幅，米肉不烹而食，勇健执枪刀敢战，喊声如吠犬。

峨昌　一名“阿昌” ，性畏暑湿，好居高山，刀耕火种。妇人以红藤为腰饰，祭以犬占。用竹三十三根，略如筮。嗜酒，负担觅禽兽虫豸，皆生啖之。采野葛为衣。无部长，杂处山谷，听土司役属。今永昌、罗古、罗板、罗明三寨皆其种。旧俗，父兄死则妻其母嫂。后罗板寨百夫长早正死，其妻方艾守节而死，其俗渐革。

妙猡猡　，皆土蛮官舍之裔，或称“火头” ，或称“营长” ，或称“官娜” ，与黑白诸种迥异。耳圈环，常服用梭罗布。妇人衣，胸背妆花，前不掩胫，后长曳地，衣边弯曲如旗尾，无襟带，上作井口，自头贯下，桶裙细折。在阿迷州者，为诸种所敬惮，有丧则阖寨醵金为助。其在腾越者，专资射猎，蒙化、麓江等处皆有之。

白猓猡　，男衣两截衣，裹头跣足，妇人耳带铜环，被衣如袈裟，系腰以革带。丧葬无棺，婚姻惟其种类，聘用牛马猪鸡不等，永昌山谷间有之，渐习王化，同于编氓。

野人　居无屋庐，多有茅棚，好迁移，赤发黄睛，以树皮毛布为衣，掩其膝下，首戴骨圈，插野鸡毛，缠红藤，执勾刀大刃，猎捕禽兽，食蛇鼠。性悍恶，涉险峻。在茶山、里麻之外，有离腾千馀里者，有离腾三百里者。其防御界限之处，名曰“滇滩关。” 有土巡检，有把事，有防汛兵。

僰彝　，种在黑水之外，称“百彝”，盖声相近而讹也。他处多有之。其在腾越者，火炙肉食，不求其熟，或取蜂。而食之。习“缅”字，器用麄磁。